Leerders van spogskool geskors ná naakfoto tot boelie-video lei‘n Skermskoot uit die video. Sy reaksie volg op ŉ besoek aan die King Edward VII School in Houghton in Johannesburg nadat ŉ video oor die naweek aan die lig gekom het wat wyd op sosiale media versprei word. Die video wys hoe vier seuns baklei nadat een van hulle na bewering ŉ naakfoto van een van die ander seuns se niggie rondgestuur het. David Lovatt, hoof van die King Edward VII School, het gesê in die video word twee gr. 10-leerders deur twee gr. 11-leerders aangerand. Volgens Lovatt is drie leerders, die twee gr. 11- leerders en die leerder wat die video gemaak het, tydelik geskors. “Daar sal in die week van 20 tot 25 Februarie dissiplinêre verhore plaasvind.” Lesufi het die gedrag van die leerders ten sterkste veroordeel en die boelie-kultuur ontmoedig. Hy het met Lovatt vergader en stappe aanbeveel om die skool by te staan in die hantering van die voorval. “Die beheerliggaam moet ŉ span byeenroep om tugstappe teen die leerders te doen. Die departement gaan ŉ onafhanklike ondersoek oor boelie-voorvalle by die skool van stapel stuur en onderhoude doen met ouers, leerders, onderwysers en die beheerliggaam,” het Lesufi gesê. Hy het gesê die departement gaan psigomaatskaplike ondersteuning aan die slagoffers verskaf asook almal wat daardeur geraak is wat hulp verlang. Lesufi het gesê die skoolhoof moet ouers op hoogte hou van verwikkelinge in die saak. “Afknouery word verbied en skole moet dit geensins duld nie. Boelie-voorvalle moet benader en hanteer word in oorleg met die handves van regte om kinders te beskerm teen mishandeling, verwaarlosing, misbruik en vernedering. Ons doen ŉ beroep op leerders om mekaar met respek te behandel en hulle te weerhou van dade van viktimisasie en afknouery,” het hy gesê.